amanoisuno/poet huggingface dataset:
四時讀書樂  其四 翁森
木落水盡千崖枯，迥太吾亦見真吾。坐對韋編燈動壁，高歌夜半雪壓廬。地爐茶鼎烹活火，一清足稱讀書者。讀書之樂何處尋，數點梅花天地心。
採桑 翁森
採桑子，採桑子。朝去採桑日已曙，暮去採桑雲欲雨。桑葉鬰茂寒露眉，桑枝屈曲勾破衣。大婦年年憂蠶饑，小婦忙忙催葉歸。東鄰女，對西鄉。道蠶眠起較遲早，已覺官吏促早繰。新絲二月已賣了，賣了新絲更栽桑。桑栽還似去年長，豈知城中花囿花壓牆。朱樓旭日映紅粧，不識桑樹有羅裳。
送行可和尚遊雁宕 翁森
靈運平生屐，如何一瘦藤。夕陽紅葉寺，秋雨白頭僧。閱世三兵火，傳心幾佛燈。詎羅還記我，曾向此山登。
過天台 翁森
日落千山外，悠然一望賖。黄檀六七里，綠竹兩三家。幽步窺殘雪，孤愁入遠霞。今宵何處宿，茆屋有梅花。
山齋偶書 翁森
春風桃灼灼，秋雨黍離離。眼底千年事，空山獨坐時。
題陶淵明臨流賦詩圖 翁森
閒居淡無事，臨流忽有得。平生詩外心，灘上一鷗白。
屋頭梅開一蕊 翁森
寂寞茆齋下，孤梅一蕊開。無人知此意，日暮繞蒼苔。
宿山中田家 翁森
欹坐頹簷醉濁醪，松油燒盡夜蕭騷。兒童十歲能吹笛，嘹亮一聲山月高。
海門道中宿田家 翁森
煙浦偶同漁父渡，竹籬愛宿野人家。悠然此夜得真領，隴月初生梅始華。
漁 翁森
三月桃花浪暖初，隔溪人問有魚無。回言未納官租稅，不敢私將網下湖。
樵 翁森
妻出叮嚀夫轉聽，採薪須束擔頭輕。夜來雨過蒼苔滑，莫向巉巖險處行。
耕 翁森
村北村南叫杜鵑，簑披春雨掏含煙。不辭辛苦秋成熟，會見黄雲遍野田。
牧 翁森
細雨空濛煙草稠，相呼相逐過林丘。回來莫向山邊去，昨夜前村虎食牛。
落花呈王如山監簿 翁森
滿地飛花錦作堆，休言落後不如開。愛渠不逐波流去，自在陰崖覆綠苔。
訪古村彥高不值留竹間 翁森
西風吹起一襟秋，遙度前村訪子猷。不見子猷空倚竹，此心猶爲此君留。
訪朱道士不遇題山扉 翁森
閒來松下叩仙家，惟見山扉掩碧霞。步繞籬根霜屨滑，已將心事語黄花。
山房 翁森
清臥荒村絕點塵，疏鐘敲月夢中聞。山僧早起知何事，當戶燒香禮白雲。
春暮即事 翁森
啼鵑春已暮，徙倚念流光。雨漲溪舂急，山晴火種忙。尋芳知興淺，懷遠覺愁長。兩月無來客，青苔滿石牀。
夏日書懷 翁森
孤坐衲蒙頭，巖扉花竹幽。山明雲罷雨，天迥月懸秋。煮茗猿分飲，藏蔬鼠或偷。道人方睡去，夢入五台遊。
寄懷呂六松 翁森
西風吹薄暝，萬葉賦秋聲。高鵠雲邊少，孤蟬雨後清。年光凄短思，世態重離情。石壁滄洲闊，休寒白鷺盟。
叢桂軒 嫩紅 趙崇㻱
昨夜西風吹御溝，紅搖桂子麝香浮。蟾宮影散三千界，玉殿根盤第一流。仙骨知非凡俗相，錦標喜簇少年頭。欲從雲外移真種，試向丹梯最上遊。
叢桂軒 口黄 趙崇㻱
半軒秋雨染鵝黄，望裏還疑分外香。月到樹傍生浄想，雲開花底擁仙裝。披襟笑賞和衣馥，攜手高攀滿袖芳。信道男兒輸宿願，一枝早占廣寒香。
叢桂軒 妖白 趙崇㻱
種自姮娥宮裏栽，如何亦向世間開。偏宜素質妝秋晚，不比晚華怕早摧。風遞香來薰綺席，月移影上弄瑤臺。看時直欲令人醉，似向瓊林宴御杯。
叢桂軒 老翠 趙崇㻱
霓裳阿妹舞婆娑，老翠連雲秀復華。露令山房籠月色，風清池館落天葩。分來竇氏三秋種，斧罷吳生幾樹花。莫訝仙才無用處，一朝隊引嘯煙霞。
過叔祖崇栲翁別業 趙良坡
別業開東野，蕭然足臥雲。濤聲晴射雨，庭影夏呈秋。返照霞初幕，遙峰翠欲流。以斯清樂境，不信有瀛洲。
贈友之閩 趙良坡
世人作離別，惟別酒一觴。今我與君別，稍稍鄙玕瑯。閩海古名地，幕職不可量。聖明廣延攬，計日下褒章。願將此言贈，用以代瓊漿。
隱居 趙良坡
習靜深山裏，幽棲趣偪真。青樓何足契，白雪故相親。守道無妨困，藏書不聖貧。昔人嘉遯漢，我亦愛逃秦。
雪水菴咏雪二十韻 趙良坡
玄冥司號令，屏翳驅雲車。巧舞穿幽隙，輕揚下曲漥。初疑蠶食葉，猶恐蠏行沙。鉛汞三千界，璚瑤百萬家。樓臺銀作砌，城闕玉爲衙。壓竹枝翻重，封梅色更佳。文光偏得月，點綴易爲花。萬瓦魚鱗矗，千山鳥迹遐。凝簷珠錯落，布地粉交加。恍若水晶溜，猶然寶鑑華。餘暉翻鶴羽，皓彩撲烏紗。鏤刻非因巧，陶鎔未有瑕。冰奩緣沼合，縞带逐車斜。圜石銀盤疊，尖峯玉筍芽。豪家爭玩賞，洞府亦諠譁。錦帳傳巵酒，竹爐沸鼎茶。豐年先有兆，清氣浩無涯。飛絮那能擬，憑虛最可誇。不須東郭履，自是剡溪艖。恭喜瞻三白，停杯看六葩。
咏楊司業觀菊圖 趙良坡
寄傲南窗罷草玄，寥寥三徑菊花前。春風自足繁桃李，爲愛秋香到晚妍。
避暑山亭 趙良坡
茂林深處散清涼，石罅泉聲引興長。高掛角巾舒嘯傲，炎飈那得到山莊。
程鉅夫惠茶 趙若恢
臥病文園日正長，斜題遠寄雨前槍。黄綾不羨龍團貴，紫筍還聞雀舌香。一硯落花人醉醒，半簾飛絮燕歸忙。新泉活火松風細，何處黄州白玉堂。
鳳鳴洞 史唐卿
何年雷斧鑿山裂，千尺蒼崖瀉飛雪。孤鳳一去聲不聞，海水桑田幾興滅。我知仙去仙當存，時見真形坐巖穴。青天半夜玉簫寒，喚時醒幽人弄明月。
山水小景 陳虞之
千年老樹立蒼石，三峯兩峯天出雲。青溪道士坐船上，自按玉簫人不聞。
送別 陳虞之
柳濕征衫晚出關，荒城古雪劍花寒。西風漠漠龍沙路，馬上青山带醉看。
題北郭外前湯普濟庵 陳炤
一尖龍舌地，蘭若此中開。曲徑深依竹，荒池淺鑿苔。要令溪水接，莫礙野雲來。只恐菴居興，難淹出世材。
秦皇石 俞應僉
祖龍盛氣役神鞭，壁立無移只屹然。定見先朝陳寶化，陰靈寂寂笑求仙。
溫陵吳氏瓠齋  其一 余謙一
試問高齋底許，瓠瓜星舍明邊。椰大能容千古，壺中別有洞天。
溫陵吳氏瓠齋  其二 余謙一
大樗大椿等類，率是內篇寓言。我謂惠王瓠種，合種莊家漆園。
溫陵吳氏瓠齋  其三 余謙一
詩記斷壺秋半，易占碩果春先。粒許中間種子，乾坤生意無邊。
溫陵吳氏瓠齋  其四 余謙一
提壺足供杯勺，吹匏可入絃歌。一瓢濩落無用，無奈夫君拙何。
三友堂 余謙一
歲晚惟松竹，於梅伯仲間。藉溪幷白水，着個老屏山。
送陳竹所帥越  其一 余謙一
留侯羽翼計危成，誰遣鴻飛避杳冥。一女倚楹猶識，不知柱後立何人。
送陳竹所帥越  其二 余謙一
供帳榮歸一日同，故鄉增重漢朝空。二疎事莫徵圖畫，西陌東阡看兩翁。
送陳竹所帥越  其三 余謙一
便使絲絇離禁闥，還教牙纛傍天京。鄴侯浪說君王寵，避謗江西幾許程。
次韻胡竹莊元夕 余謙一
佳人月下翠成行，糰鋪高張椀舞忙。想見風情杜書記，暗中揮淚憶錢塘。一老東家喚不譍，當年膴仕正承平。何人誦得科燈判，莫向膏脂上取明。
挽陳郡倅用虎妻朱安人  其一 余謙一
闔郡無男子，夫人可奈何。平生羞蔡琰，一死伴湘娥。門盍來旌表，鄰應輟杵歌。潘郎家國恨，怪得鬢絲多。
挽陳郡倅用虎妻朱安人  其二 余謙一
太息睢陽事，重圍保障孤。兄公能死節，女子亦捐軀。半被金閨婿，孤燈自發姑。百年遺恨處，風雨暗環湖。
城山國清塘 余謙一
湖光山色酒杯中，此會那知一笑同。風暖空巖落松子，雨晴新漲沒鳬翁。隔林村落微茫見，一徑禪房曲折通。老艾當年題品處，斜陽無語想高風。
賀南谷兄與男孫同科 趙與闢
暮年驥足騁青雲，更喜文星耀一門。觀榜同登父與子，策名重見祖和孫。偶然盛事酬先志，賸有奇芳在後昆。我亦瀛洲連步者，相蘄忠孝報君恩。
良坦姪再轉福清縣贈行 趙與闢
甲年謝策志應酬，今日分符力已優。好把丹心懸北闕，春風次第荷綸褒。
贈良坦姪知永嘉 趙與闢
墨綬銅章拜命新，鳴琴之治在於今。花封佇見風流似，柳舍休教別人殷。
村晚 雷震
草滿寒塘水滿陂，山銜落日浸寒漪。牧童歸去橫牛背，短笛無腔信口吹。
紅梅 李謹思
月香水影眩錦畫，冰魂雪骨酣華春。神仙狡獪本玩世，處士游俠聊驚人。怒艴不顧殺氣橫，忠赤自與晴曦親。山林著汝吾未許，絳衣朱襮鏖緇塵。
楮衾 李謹思
相親賴有楮先生，雪與陽春指顧成。狐白溫溫疑伯仲，龜紋隱隱見縱橫。夜闌更作封章夢，晨起猶聞展卷聲。垂老未忘鑽故紙，三生飛氣太分明。
題文丞相吟嘯集 李謹思
南人不識兩膝貴，曲摺百態卑且勞。斯人護膝不護頭，故以頸血霑君刀。蟠胸孤憤擘不碎，殺氣千丈纏旌旄。援桴親鼓盡南海，背水更用蜑丁鏖。俘來吮血語神語，咄咄尚與天爭豪。須臾赤日減顔色，玄雲莾莾風颼颼。或言巨靈收拾付真宰，讀罷拊臆生長號。又言豐隆列對愁絕，疾指玉鞭鞭六鼇。雨瓢倒翻水怪舞，斗樞橫軋天籟號。憐伊肝膽苦復苦，亦見曩昔真離騷。劫灰滿地莫掛眼，蓬萊雖遠容輕舠。長巨人癘鬼尚堪戰，儘閑未許飛仙遨。乃言興廢在爾不吾與，吾死吾主吾焉逃。魯叟聞言拍手笑，斯人六經爲骨爲皮毛。斯人捲取六經去，空將贋本傳兒曹。
懷古 李謹思
昔我從耆英，圖史娛朝昏。咄嗟陵與谷，永謝西州門。夢中亦識路，欲往先銷魂。往還無須臾，失聲強復吞。西山照公檻，南山亙公垣。平生五畝池，東海遙崩奔。公門山海幷，遂斡造化元。招公在薇菊，酬公有佳尊。行吟聞地籟，飛奏劘天閽。公來月星懸，公歸江漢翻。六籍未渠央，百聖諒斯存。翩翩媚學子，風節當誰敦。我髪日以變，洮面留心源。庶無騂汗流，獨此清淚痕。英英出靈變，杳杳通緒言。因風薦商參，秋思隨孤騫。
補疎齋題鵝湖 李謹思
客來誰與期，微鐘度山椒。松風如起予，間以笙與簫。逸響諒斯存，幽蹤莽難招。極目不知還，新詩坐泬寥。
王以道三喪未舉 李謹思
豈無一弓地，載子三世碑。碑端語云云，碑下冢纍纍。白楊秋氣深，碧草春露滋。翻憐會稽山，禹穴不得窺。
贈李節婦 李謹思
猝猝多羝屈，幽幽獨雉經。借渠施粉黛，聊與照丹青。孤槥何年寄，重泉底處扃。有人能縮地，不隔短長亭。
寄進士熊退齋  其一 李謹思
猶存火後書，罕識卷中字。無筆補玄經，有金酬載記。漫漫歲月馳，忽忽春閟。欲辨已忘言，涕淚空垂泗。
寄進士熊退齋  其二 李謹思
殉義若殉財，避名如避箭。況當喜懼交，肯與寵辱戰。百年元亮心，一日宣明面。朱門轍跡多，山路微如綫。
直釣巖 李芮
無械仙翁去，巖垂直釣名。重開茅葦塞，仰見斗山明。便覺天光近，從教俗眼驚。登臨試一覽，心目得雙清。
寄羅惜惜 張幼謙
昔人一別恨悠悠，猶把梅花寄隴頭。咫尺花開君不見，有人獨自對花愁。
詠雪用滕字韻 呂徽之
天上九龍施法水，人間二鼠齧枯藤。鶩鵝聲亂功收蔡，蝴蝶飛來妙過滕。
又賦曇字韻 呂徽之
萬里關河凍欲含，渾如天地尚函三。橋邊驢子詩何惡，帳底羔兒酒正酣。竹委長身寒郭索，松埋短髪老瞿曇。不如乘此擒元濟，一洗江南草木慚。
題畫梅贈黄君 呂徽之
黄君畫梅天下奇，枝枝筆底如龍飛。幹盤屈曲蒼苔古，老樹頃刻生光輝。婆娑月下弄清影，更有幽香襲詩境。地僻從無車馬塵，間關翠禽啼夢冷。
春景 呂徽之
脫溪凍解綠生波，好雨催花向曉過。宿酒未醒眠未起，半窗紅日鳥聲多。
夏景 呂徽之
竹几藤牀石硯屏，薰風簾幕篆煙清。空齋數點黄梅雨，添得芭蕉綠滿庭。
秋景 呂徽之
商聲早已到梧桐，夜氣生涼湛碧空。閒倚小窗待明月，紫簫吹徹木犀風。
冬景 呂徽之
斗室蕭蕭日晏眠，疏狂惟與懶相便。尋常甲子無心記，看到梅花又一年。
千松圖 呂徽之
五百居東五百西，枝枝葉葉壓雲低。自從老鶴歸來後，不許閒禽雜亂啼。
守犬 呂徽之
風恬月朗眠花影，吏不敲門門恰靜。何事猛然吠一聲，有人來汲門前井。
壺蜂 呂徽之
長日融和舞細腰，誰家庭院不相招。江臯二月斜風急，拚逐飛花過短橋。
紅梅 呂徽之
疏影離奇色更柔，誰將紅粉點枝頭。牧童睡起朦朧眼，錯認桃林欲放牛。
綠萍 呂徽之
密密綿綿滿草堂，不容紅日下滄浪。却因風掃沾泥土，燕子啣來上畫梁。
出塞曲  其一 張琰
腰間插雄劍，中夜龍虎吼。平明登前途，萬里不回首。男兒當野死，豈爲印如斗。忠誠表壯節，燦爛千古後。
出塞曲  其二 張琰
朝發山陽去，莫宿清水頭。上馬左右射，捷下如獼猴。先發服勇決，手提血髑髏。兵家互勝負，凡百慎前籌。
出塞曲  其三 張琰
驅馬飲淮水，千里黄草平。種穀却流血，痛哭秋風生。寡妻出租稅，孤兒荷戈行。武威既不足，願見和親成。
出塞曲  其四 張琰
軍中日奏凱，鼓行遼海東。當寧怡玉色，千金勞成功。焉知昨日地，袒甲去如空。邊人不敢語，將軍益褒崇。
官柳 張琰
不見橋東黄布簾，樹猶如此我何堪。裊裊亭亭忒無賴，又將春色誤江南。
被執口占 朱光
生爲大宋臣，死爲大宋鬼。一片忠義心，明月照秋水。
復友人上官藻 張孝忠
風遞鴻音過故城，悲秋烈士不勝情。望窮雲白生鄉思，渴憶梅黄慰遠征。塵蔽碧天颷未掃，榻懸殘月夢難成。鱸肥却好君歸去，千里如期倒屣迎。
陳彥臣連靜女案判詞 王剛中
佳人才子兩相宣，置福端由禍所基。永作夫妻諧汝願，不勞鑽穴隙相窺。
和榴皮題壁韻 趙必曄
回仙吸露餐霞者，却勝人間煙火餘。二十八言留壁上，不須青鳥爲傳書。
次鹿鳴宴詩 文天祥
禮樂皇皇使者行，光華分似及鄉英。貞元虎榜雖聯捷，司隸龍門幸綴名。二宋高科猶易事，兩蘇清節乃真榮。囊書自負應如此，肯遜當年禰正平。
集英殿賜進士及第恭謝詩 文天祥
於皇天子自乘龍，三十三年此道中。悠遠直參天地化，昇平奚羨帝王功。但堅聖志持常久，須使生民見泰通。第一臚傳新渥重，報恩惟有厲清忠。
御賜瓊林宴恭和詩 文天祥
奉詔新彈入仕冠，重來軒陛望天顔。雲呈五色符旗蓋，露立千官雜珮環。燕席巧臨牛女節，鸞章光映壁奎間。獻詩陳雅愚臣事，况見賡歌氣象還。
明堂慶成恭進詩 文天祥
於皇藝祖德乘乾，聖主宣光奕葉前。運再庚申皇建極，祀同癸亥數參天。中嚴外辦三千禮，累洽重熙四十年。願贊帝心長對越，至忱功用貫垓埏。
敬和道山堂慶瞻御書韻 文天祥
墨灑天奎映籀紅，斯堂殿閣與俱隆。方壺圓嶠神仙宅，溫洛榮河造化工。列聖文章千載重，諸孫聲氣一時同。著庭更有邦人筆，稽首承休學二忠。
次韻劉左司前以著作郎主祕書省營繕事時落成適潘祕丞得郡檇李并餞行有詩 文天祥
蓬壺日月四時春，金碧新來絢帝宸。俎豆幸陪麟省雋，衣冠中有虎符新。詩餘和氣生談麈，坐久風光入醉茵。多謝蘭臺舊盟主，好歸群玉領儒珍。
祕省再會次韻 文天祥
蓬萊春宴聚文星，多荷君恩錫百朋。四座衣冠陪賀監，一時梁棟盛吳興。圖書光動青藜杖，人物溫如古玉升。好是木天新境界，螢窗容我種金燈。
送曹大著知廣德軍 文天祥
暫屈瀛州客，來臨汭水民。山川歸史記，岳牧屬詞人。館舍朋簪舊，都門祖帳新。儒林官可紀，何止吏稱循。
贈祕書王監丞 文天祥
君不見祕書外監賀放翁，鏡湖一曲高清風。又不見太子師傅兩疏氏，東門祖帳羅群公。人生晚節良不易，頹波直下誰障東。使人知有在我者，二三君子爲有功。我公金華山下住，赤松安期白雲處。風骨細瘦真神仙，急流勇退不肯顧。我昔山中想風采，幾回擊節歸田疏。適來追陪水蒼佩，親見辭歸白雲路。御筆擢公領蓬山，師表玉立東宮官。兩年苦口一去字，未許鷗鷺從公閑。瑶池深深鎖策府，玉皇宮闕僑其間。暫分赤符管下界，半空雲氣常往還。多少持麾辭上國，悠悠風塵見此客。莫作尋常太守看，疏賀以來偉人物。夜瞻婺女次舍中，一點光明射南極。公歸眠食重調護，世道尚憑公氣力。
贈莆陽卓大著順寧精舍三十韻 文天祥
人生天地間，一死非細事。識破此條貫，八九分地位。趙岐圖壽藏，杜牧擬墓志。祭文潜自撰，荷鍤伶常醉。此等蛻浮生，見解已不易。齊物逍遥游，大抵蒙莊意。聖門有大法，學者必孔自。知生未了了，未到知死地。原始則返終，終始本一致。後來得西銘，精藴發洙泗。吾體天地塞，吾氣天地帥。一節非踐形，終身莫繼志。舜功禹顧養，參全穎錫類。伯奇令無違，申生恭不貳。聖賢當其生，無日不惴惴。彼豈不大觀，何苦勤興寐。吾順苟不虧，吾寧始無愧。人而有所忝，曠達未足智。卓哉居士翁，方心不姿媚。蒙讒以去國，七年無怨懟。風雨三間茅，松楸接蒼翠。斯丘亦樂哉，未老先位置。宇宙如許大，豈以爲敝屣。當其歸去來，致命聊自遂。天之生賢才，初意豈無爲。民胞物同與，何莫非己累。君方仕于朝，名高貴所萃。乾坤父母身，方來日川至。西銘一篇書，順事爲大義。請君觀我生，姑置末四字。
送卓大著知漳州 文天祥
蓬山隔風雨，芸觀司陽秋。厭作承明直，出爲漳浦遊。問俗便桑梓，過家拜松楸。錦堂事相儷，棠舍陰易留。何來瀾蠡間，何物輒負舟。翻覆十年事，行止隨坎流。倘來豈不再，遲取終無尤。太守執此往，邦人庶其瘳。昔予援西銘，期子以前修。願覿弘濟學，四海放一舟。
又  其一 文天祥
陸氏登三閣，源明出一麾。清聲光漳浦，便道拜長基。赤子歌來暮，同寅賦去思。西銘功用大，竚驗順寧詩。
又  其二 文天祥
大陸登三閣，源明出一麾。臨軒親策後，上冢過家時。秋色吳山外，春風漳水涯。斯文交獨厚，羌賦送行詩。
和蕭安撫平林送行韻 文天祥
得失元來付塞翁，何心桃李問東風。人皆有喜榮三仕，我尚無文謝五窮。秘苑固知朋可正，畏途猶恐甲方衷。欲酬長者殷勤祝，坎止流行學四忠。
和朱衡守約山韻 文天祥
昔人一出正朋字，今我慚非行祕書。人樣相看願元祐，詩章甚雅突黄初。競言汲戇猶須復，或謂顔愚亦可如。把酒對花姑勿論，春行後長莫妨徐。
題玄潭觀雪浪閣用誠齋韻 文天祥
棄官學道勾山許，學到至人本無怒。赤子𧥄𧥄如魚頭，不堪妖孽腥上流。鉗鍵長潭鐵樹立，摩挲穹石寶劍濕。當時豈忍如是觀，毒流不可開眼看，英風凜凜萬古寒。
玄潭觀和龔宰韻 文天祥
晉代何曾谷此陵，到今樓觀隠居亭。幻成鷗鷺乾坤闊，陶盡魚龍雲水腥。仙有神功參造化，人將故事入丹青。我來欲去長橋孽，祠下徘徊夜乞靈。
送朱制幹象祖 文天祥
一官聱漫任如何，屢疏牋天氣不磨。宋祚萬年陳大計，周圖五字訂前訛。重尋范老憂時箸，旁豎文公衛道戈。投匭近年殊不少，有人說似此君麽。
送三山林溶孫歸省 文天祥
束書遊京師，孤雲瞻太行。辭歸慕何蕃，捨養殊歐陽。山林乾坤靜，菽水日月長。好味諸公詩，勝讀寒泉章。
京城借永福寺漆臺口占似王城山 文天祥
心如明鏡臺，此言出浮屠。後來發精義，并謂此臺無。此臺已是贅，何况形而器。圓釋正超然，點頭會意思。多謝城山翁，一語迎禪鋒。顧我塵俗人，與物方溶溶。
景定壬戌司戶弟生日有感賦詩 文天祥
夏中與秋仲，兄弟客京華。椒柏同歡賀，萍蓬可歎嗟。孤雲在何處，明歲却誰家。料想親幃喜，中堂自點茶。
梅  其一 文天祥
梅花耐寒白如玉，干涉春風紅更黄。若爲司花示薄罰，到底不能磨滅香。
梅  其二 文天祥
香者梅之氣，白者梅之質。以爲香不香，鼻孔有通窒。我有天者在，一白自不易。古人重伐木，惟恐變顔色。大雅久不作，此道豈常息。詩翁言外意，不能磨滅白。
暑布送王廷舉用蕭敬夫韻  其一 文天祥
平生凉薄資，埏陶誤大窯。誰知此石怪，愈沃乃愈焦。崑崙織火鼠，頓易鶉衣飄。榮我絲蘿附，免此蒲柳凋。服之雪漫白，長袂風摇摇。表之以霧縠，緣之以煙綃。振衣從姬滿，佩玉遊西瑶。
暑布送王廷舉用蕭敬夫韻  其二 文天祥
高人不煙火，跳出天地窯。掀然立千仞，塊視金與焦。香袂拂雪冷，紫髯逐風飄。摩挲雲冥樹，豈隨群卉凋。但知仙骨輕，不學倒影摇。人間盡描貌，妙不在生綃。揭斗斟天漿，霞衣却瓊瑶。
題陳國秀小園  其一 文天祥
席地自乾坤，半樹閲今古。池館豈不寬，每換牡丹主。園公非隴傭，獨捎占春風。弄影不在多，臭香知乃翁。
題陳國秀小園  其二 文天祥
長鶴展輕翮，遠棲松桂林。故宇入清夢，盤盤亦苦心。中林風月賒，十畝團幽陰。林下有奇士，繞樹從之吟。
題靜山 文天祥
地得一以寧，凝然者卷石。嵁巖及培塿，異形不異質。古之能定者，悟此爲一極。春榮秋以悴，一歲百態出。鳥鳴花落句，此意誰與詰。所以尼丘人，仁智不廢一。萬象此緯經，死灰彼何物。明發此乎遊，參入觀水術。
贈拆字嗅衣相士  其一 文天祥
水火坎離紫陽怪，滑波皮骨長坡駭。解州得解解中膠，費家封鋪同一解。唫字從金詩反窮，貝何爲分田何同。黄絹幼婦我自樂，竹犬多事鴉鶴翁。
贈拆字嗅衣相士  其二 文天祥
阿英薰蒸透肌理，不潔未蒙好西子。芙蓉浪中薔薇水，蘇合蜣蜋忘彼己。馬嵬新襪釣新月，腥臊千年天地裂。是間曾著鼻孔麽，梅香竇臭無如何。
贈閭丘相士 文天祥
急流勇退識真臞，昔有麻衣撥地爐。我亦愛君雲水趣，莫言雷雨趄江湖。
贈神目相士 文天祥
道茂數遁甲，長房得役鬼。風鑒麻衣仙，地理青烏子。擇術患不精，精義本無二。奇哉夢筆生，熊魚掩前氏。
贈鏡湖相士 文天祥
五月五日揚子江心水，鑄作道人雙瞳子。吾面碟子大，安用鏡照二百里。
贈秋月葉相士 文天祥
急流勇退神仙，跛蹩龍鍾將相。借問華山山中，何似天津橋上。
贈曾蘭谷相士 文天祥
許負眼，禰衡口。巧言甘，莠言醜。
贈月洲相士 文天祥
月洲月眼閲人多，且道西州事若何。朱紫貴人皆好命，不知中有孔明麽。
贈劉矮跛相士  其一 文天祥
鍊石爲形，鏗金爲音。世方好圓，癡守方心。陰陽絪縕，人一氣質。善惡之微，證于聲色。意所欲發，雖吾不知。彼美子劉，洞其先幾。骯髒難合，今世道病。如子所言，生稟已定。戇夫勇士，往往一偏。以視妾婦，豈不猶賢。洪範得三，二曰剛克。會其歸其，好是正直。學問工夫，氣質用微。汝能觀形，安知其餘。子術已定，吾情已成。子執子術，吾安吾情。
贈劉矮跛相士  其二 文天祥
媻姍三尺軀，舉止如不揚。瞻視照肝膽，音吐何琅琅。君看水中鳬，不及鶴脛長。昔聞夔憐蚿，未聞一足僵。萬物各自適，形色安足量。子言良有理，與子持酒漿。
贈梅谷相士 文天祥
當年壽陽額，春風點顔色。後來廣平腸，冰雪峙氣骨。世人識花面，識花還自淺。花有歲寒心，清貞堅百鍊。君家在梅谷，自詭知梅熟。須得花性情，不假花頭目。莫說和羹事，花被和羹累。突兀煙水村，我梅自林氏。
贈碧眼相士 文天祥
蒼蒼垂天雲，靈照行下土。秋江浸草木，魚蝦歷可數。眉山老麻衣，偷入此阿堵。色界只點頭，從人道吾瞽。
贈鏡齋徐相士 文天祥
鄒忌不如徐公美，引鏡自窺得真是。門下食客纔有求，昏昏便與妻妾比。徐家耳孫却不然，自名一鏡京師市。世人無用看青銅，此君雙眼明秋水。君以無求游公卿，勿令此鏡生瑕滓。碟子大面何難知，從今光照二百里。
贈鑑湖相士 文天祥
瘦竹凌風弄碧漪，山光雲影共熹微。月黄昏裏疏枝外，認取半天孤鶴飛。
贈趙神眼 文天祥
一絛一褐髯如鐵，神爲秋水眼爲月。欲從壺子覓三機，劍首終然吹一吷。
贈桂巖楊相士 文天祥
榮悴紛紛未可期，夕多未振已朝披。得剛難免於今世，行好須看有驗時。萱晝堂前惟有母，槐陰庭下豈無兒。好官要做無難做，身後生前是兩岐。